Daish xudkush hujumchi etib tayyorlagan bolalar
"Agar suiqasd xurujlarini amalga oshirsak, qiyinchiliklar barham topib, to’g’ri jannatga ravona bo’lishimizni aytishgan”, - deydi Baxti Ali.
O’zini “Islomiy davlat” deb nomlagan ekstremist guruh 2015-yilda Pokiston va Afg’onistonda ham faoliyatini kuchaytirib, o’zini Daish Xuroson deya targ’ib qila boshlagan. Guruh Afg’oniston sharqida o’rnashib, a’zolarini ko’paytirgan, jumladan bolalarni yollagan. “To’qqiz yoshda edim, hozir 12 daman. Bizga suiqasd xurujlarini qanday amalga oshirish haqida videolar ko’rsatishardi”, - deydi Lal Muhammad. U va akasi Baxti Ali bilan qariyb ikki yil davomida Daish Xuroson guruhi safida bo’lgan, jang qilishni o’rgangan. Endi esa ular normal hayotga qaytishga urinmoqda. “Amerika Ovozi” muxbiri bolalar bilan Nangarxor viloyati Achin tumanida, ularning uyida gaplashdi. Otasi, mahalliy politsiya boshlig’i, suhbatni kuzatib turdi. Daish Xuroson uyma-uy yurib, odamlarni yollagan. “Kofirlar musulmonlarga jabr qilgan videolarni ko’rsatishdi. Politsiya va armiyani kofirlarning o’yinchog’i deb, bizni jihodga da’vat etishdi”, - deydi Baxti Ali. Otasi Taviz Xon jangari to’daga qo’shilishga qaror qilgach, o’g’illarini ham olib ketgan. “Soqolim o’smagan, 16 yashar edim. Guruh safida bolalar ko’p edi. Agar suiqasd xurujlarini amalga oshirsak, qiyinchiliklar barham topib, to’g’ri jannatga ravona bo’lishimizni aytishgan”, - deb eslaydi Baxti Ali. Instruktorlar ularni harbiy treningdan o’tkazgan, chiniqtirgan. Quroldan foydalanishni, pistolet, Kalashnikov avtomati va tankka qarshi vositalardan otishni o’rgatishgan. Maqsad bolalarni xudkush hujumchilar qilib tayyorlash edi. Lal Muhammadni oxir-oqibat jangga olib ketishadi. “Daish jangchilari menga otishmada qatnashasan, blok postdan turib o’q uzasan, deyishdi. Jang oxirida belimdagi bombani portlatish buyurilgan edi”, - u. Ammo ular jangni boy berib, chekinadi. Muhammad omon qoladi va uyiga qaytadi. “Odamlarni so’yib tashlashganini ko’rganmiz. Muqaddas mukofot olamiz deb bir odamni o’ldirishni ham rejalagan edik”, - deydi Baxti Ali. Ota-o’g’illar uchun pichoq borib suyakka taqaldi. Bir necha kishi bo’lib qochishdi. Hozir ota politsiya bilan ishlaydi, uni himoya qilishadi. Agar Daish Xuroson tumanga qaytsa, ahvolimiz voy bo’ladi, deydi u. Lal Muhammad va Baxti Ali endi oilasi bag’rida. Ammo Daish safidagi o’nlab boshqa bolalar taqdiri haqida hech kim bilmaydi.